Turín

Turín (tal. Torino, po piemontsky: Turin) je jedno z hlavných priemyselných a kultúrnych miest severozápadného Talianska, hlavné mesto regiónu Piemont. Mesto leží z veľkej časti na západnom brehu rieky Pád. Turín mal v novembri 2017 883 281 obyvateľov, ale v metropolitnom regióne žije až 1,7 milióna obyvateľov. Jeho provincia je s 6 830 km² jednou z najväčších a s 2,2 milióna obyvateľmi jednou z najľudnatejších. Turín hosťoval Zimné olympijské hry 2006 a je aj domovom známeho Turínskeho plátna. História Názov mesta pochádza od keltského Tau, čo znamená hory (podľa neďalekých Álp). Osídlené bolo ešte pred Rimanmi, ktorí tu vybudovali vojenský tábor (Castra Taurinorum). Od začiatku 5. storočia tu bolo biskupstvo, v 6. až 8. storočia bol súčasťou langobardského kráľovstvo, v roku 1404 tu bola založená univerzita. V roku 1562 sa stal centrom savojského feudálneho štátu, ktoré sa roku 1720 zmenilo na Sardínske kráľovstvo. V roku 1706 mesto prečkalo francúzske obliehanie, ktoré ukončila bitka pri Turíne. Medzi rokmi 1802 a 1814 ho potom anektovalo Francúzsko, talianskym mestom sa stalo až v roku 1861, a to na šesť rokov dokonca aj ako hlavné mesto. V meste pôsobil a zomrel svätý Ján Bosco, kňaz, vychovávateľ mládeže, známy aj ako don Bosco, ktorý v roku 1859 založil Spoločnosť sv. Františka Saleského (Saleziáni don Bosca). Jeho prvým nástupcom sa stal blahoslavený Michal Rua, kňaz, rehoľník, ktorý sa narodil i zomrel v Turíne. Spoločne s Milánom je dnes Turín jedným z ekonomických a kultúrnych centier celého severného Talianska. V roku 2006 sa tu a aj v neďalekých horách konali 20. Zimné olympijské hry. Pamiatky Asi najvýznamnejšia pamiatka Turína je Turínsky dóm, v ktorý bol postavený v rokoch 1491 – 1498 a je tu uchovávané Turínske plátno. Je to kostol zasvätený sv. Janu Krstiteľovi a hlavný kostol v Turíne. V blízkosti rieky Pád sa nachádza jedna z dominánt Turína veža Mole Antonelliana. Juhovýchodne od hlavného námestia nájdeme jednu z najvýznamnejších barokových stavieb v meste Palazzo Carignano, postavenú v rokoch 1679 – 1684. Sídlil tu taliansky parlament a v roku 1861 tu bolo vyhlásené Talianske kráľovstvo. Šport V Turíne sa nachádzajú 2 veľmi úspešné futbalové kluby hrajúce taliansku najvyššiu futbalovú súťaž Seriu A. Sú to kluby Juventus Turín a FC Turín. Svoje domáce zápasy hrávajú na štadiónoch Juventus Stadium a Stadio Olimpico di Torino, ktorý hostil v roku 2006 otvárací i záverečný ceremoniál XX. Zimných olympijských hier a taktiež IX. Paralympijských hier. Partnerské mestá Galéria Pozri aj Bitka pri Turíne Turínske plátno Referencie Iné projekty Commons ponúka multimediálne súbory na tému Turín Externé odkazy Oficiálna stránka Fotografie